b'\n_START_ARTICLE_\nFeliks Urbanc\n_START_SECTION_\n\xc5\xbdivljenje in delo\n_START_PARAGRAPH_\nKer sta mu zgodaj umrla star\xc5\xa1a, ga je vzel k sebi stari o\xc4\x8de v Bre\xc5\xbeice, kjer je hodil v \xc5\xa1olo in se nato zaposlil kot vajenec pri trgovcu Kralji\xc4\x8du, tu se je z delom uveljavil, postal poslovodja, kot tak sredi 70-ih let 19. stoletja pri\xc5\xa1el v Kranj k trgovcu F. Krisperju, se 1876 poro\xc4\x8dil z njegovo h\xc4\x8derko, kmalu postal Krisperjev dru\xc5\xbeabnik in vodil trgovino Krisper & Urbanc. Leta 1882 se je preselil v Ljubljano, tu prevzel \xc5\xa1e Jam\xc5\xa1kovo trgovino Pod Tran\xc4\x8do (Stari trg, Ljubljana) in prijavil trgovino z manufakturnim blagom pod imenom Krisper & Urbanc, ki se je kmalu uvrstila med manufakturne veletrgovine. Krisper je kasneje izstopil iz dru\xc5\xbebe in Urbanc je ostal edini lastnik. Leta 1902 je zgradil na za\xc4\x8detku Trubarjeve ceste novo trgovsko hi\xc5\xa1o (Urban\xc4\x8deva hi\xc5\xa1a, Ljubljana) in v njej uredil sodobno manufakturno trgovino, 1904 je vzel kot dru\xc5\xbeabnika sina Franca (* 21. oktober 1878 v Kranju, \xe2\x80\xa0 1957 v Celovcu), 1922 pa \xc5\xa1e Josipa (* 18. februar 1882 v Kranju, \xe2\x80\xa0 1. marec 1960 v Ljubljani). Nekaj mesecev pred smrtjo je trgovino v celoti prepustil sinovoma, ki sta jo \xc5\xa1e naprej vodila pod imenom Feliks Urbanc. Trgovini v Kranju in Pod Tran\xc4\x8do v Ljubljani pa je opustil \xc5\xbee ob koncu 1. svetovne vojne._NEWLINE_Urbanc je bil 1902 izvoljen v upravo trgovskega dru\xc5\xa1tva in tu imel razne funkcije, bil dolgoletni svetnik trgovske zbornice, od 1893\xe2\x80\x931911 \xc4\x8dlan upravnega odbora Mestne hranilnice ljubljanske, 1900\xe2\x80\x931911 \xc4\x8dlan mestnega ravnateljstva, 1910\xe2\x80\x931912, ko je vodil ob\xc4\x8dinske posle v Ljubljani vladni komisar. Urbanc in vsi \xc4\x8dlani njegove dru\xc5\xbeine so pri avstrijskih popisih prebivalstva izkazovali sloven\xc5\xa1\xc4\x8dino kot ob\xc4\x8devalni, pri jugoslovanskem popisu 1931 pa kot materni jezik, vendar je bil Franc Urbanc po letu 1945 ozna\xc4\x8den kot pripadnik nem\xc5\xa1ke narodnosti in izseljen iz dr\xc5\xbeave, njegova lastnina pa je pre\xc5\xa1la v dr\xc5\xbeavno last.'